Irakse president praat met Trump by WEF oor sy soldate | Netwerk24
22 Januarie 2020 18:45
Pres. Barham Salih van Irak het pres. Donald Trump van Amerika Woensdag in Davos, Switserland, ontmoet om onder meer oor die onttrekking van Amerikaanse soldate uit Irak te praat.
Press. Barham Salih van Irak en Donald Trump van Amerika Woensdag in Davos, Switserland by die Wêreld- Ekonomiese Forum se beraad. Foto: AP
Die gemoedere tussen die twee lande het die afgelope tyd hoog geloop nadat Amerika 'n prominente militêre leier van Iran in Irak aangeval en doodgemaak het. Genl.maj. Kassem Soleimani se motorstoet is naby die lughawe in Bagdad aangeval.
Barham het in 'n verklaring ná die ontmoeting met Trump gesê daar is oor die vermindering van die soldate in Irak gepraat, asook oor Irak se versoek dat sy soewereiniteit gerespekteer moet word.
Amerika het vroeër 'n versoek van Irak se premier, Adel Abdoel Mahdi, dat hy al sy soldate aan die land moet onttrek, van die hand gewys.
Amerika het toe gesê hy ondersoek die moontlikheid daarvan om die Noord-Atlantiese Verdragsorganisasie (Navo) se missie in Irak eerder verder uit te brei.
Irak se parlement het op 5 Januarie 'n niebindende resolusie aanvaar om die regering te versoek om 'n einde aan die militêre teenwoordigheid van buitelandse moondhede in die land te maak. – Reuters